[{"text_idx": "#000000", "text": "Palun sisesta otsingufraas ja alusta otsimist"}, {"text_idx": "#000004", "text": "Olga Privis joonistab na\u0308itlejate abiga liikuvaid pilte"}, {"text_idx": "#000006", "text": "Tants ei ole ru\u0308tm vo\u0303i lugemine: 1, 2, 3... \u2014 see on muusika"}, {"text_idx": "#000007", "text": "Heili Einasto vestlus Viesturs Jansonsiga"}, {"text_idx": "#000011", "text": "Bologna filmifestival \u201eIl Cinema Ritrovato\u201d"}, {"text_idx": "#000012", "text": "Kes hoolitseb Eesti filmipa\u0308randi eest?"}, {"text_idx": "#000014", "text": "\u201eKes see Ju\u0308ri Rumm on\u201d?"}, {"text_idx": "#000015", "text": "Filmipa\u0308randi digitaalsest restaureerimisest filmi \u201eJu\u0308ri Rumm\u201d (1929) na\u0308itel"}, {"text_idx": "#000016", "text": "Vaata ka eelmiste numbrite sisukordi"}, {"text_idx": "#000017", "text": "Paberva\u0308ljaande tellijale on digiva\u0308ljaande lugemine tasuta ()"}, {"text_idx": "#000019", "text": "Ta\u0308navu aprillis ta\u0308itus Andrei Tarkovski su\u0308nnist u\u0308heksaku\u0308mmend aastat. See pole ku\u0308ll veel mingi auva\u0308a\u0308rne topeltnullidega number, aga Tarkovski on va\u0308ga oluline rez\u030cisso\u0308o\u0308r, kes on mo\u0303jutanud paljusid filmitegijaid minevikus ja ku\u0308llap teeb seda ta\u0308napa\u0308evalgi, kuigi on juba u\u0308le kolmeku\u0308mne viie aasta manalamees. Pealegi on \u201eStalker\u201d suuresti Eestis filmitud (1977 ja 1978). Sel puhul on Arvo Iho andnud va\u0308lja fotoraamatu \u201eStalkeri vo\u0303tted Eestis\u201d. Noisse aegadesse ja\u0308a\u0308vad mo\u0303ned teisedki Tarkovski kontaktid Eestiga ja Tallinn\u00adfilmiga. Stuudiole kirjutatud stsenaariumidest ja\u0308rgnevalt ra\u0308a\u0308gimegi, vahele veidi \u201eStalkeristki\u201d."}, {"text_idx": "#000020", "text": "Andrei Tarkovski \u201ePeegli\u201d vo\u0303tete ajal 1974. Ja\u0308rgmise aasta alguses so\u0303lmib ta lepingu Tallinnfilmiga \u201eHoffmanniaana\u201d kirjutamiseks."}, {"text_idx": "#000021", "text": "21. augustil 1974 kirjutab Tarkovski oma pa\u0308evaraamatusse \u201eMartu\u0308roloogiumi\u201d: \u201eVo\u0303ib-olla o\u0303nnestub so\u0303lmida stsenaariumileping Tallinnfilmiga. Tundub, et nad va\u0308gagi soovivad seda.\u201d1 Mis stsenaarium see vo\u0303iks olla? 3. septembri sissekanne selgitab: \u201eMidagi sakslastelt. Th. Mann? Hoffmann?\u201d Leping \u201eHoffmanniaana\u201d kirjutamiseks so\u0303lmitakse 26. veebruaril 1975, nagu on kirjas Tallinnfilmi stsenaariumide lepingute registreerimise raamatus.2"}, {"text_idx": "#000022", "text": "\u201eHoffmanniaana\u201d kohta ei leidu meie Rahvusarhiivis paraku kuigi palju materjali. On ku\u0308ll stsenaarium3, hiljem ilmunud ka ajakirjas Iskusstvo Kino (1976, nr 8). Ent Tallinnfilmi fondist ei o\u0303nnestu leida stsenaariumi toimikut ennast, mis peaks tavapa\u0308raselt sisaldama esildist, otsust stsenaariumilepingu so\u0303lmimise kohta ja lepingut ennast, samuti edasisi otsuseid stsenaariumivariantide kohta, kirjavahetust Goskinoga jms. Just seda, mis praegu huvi pakuks."}, {"text_idx": "#000023", "text": "\u201eHoffmanniaana\u201d on mahtunud otsapidi ka Andres Laasiku sisukasse ka\u0308sitlusse pealkirjaga \u201eFilmilavastaja ja na\u0308itleja Kaljo Kiisk: Ikka hea pa\u0308rast\u201d (mille poole po\u0308o\u0308rdume ka edaspidi).4 Siinne fookus on aga Tarkovskil."}, {"text_idx": "#000024", "text": "Stsenaariumi tellimise initsiatiiv pa\u0308rines toona, 1974. aastal ilmselt Enn Rekkorilt. Seda on o\u0308elnud ka Tarkovski assistent Marianna Ts\u030cugunova, kes muide on Rekkori kursusekaaslane Moskva filmiinstituudist, kus mo\u0303lemad filmiteadust tudeerisid.5 Noore, energilise ja eriharidusega toimetajana pu\u0308u\u0308dis Rekkor (1939\u20132003) peatoimetajaks pu\u0308rgides to\u0303sta stuudio kunstilist taset. Rekkori nime kohtame mitmel korral ka Tarkovski pa\u0308evaraamatus."}, {"text_idx": "#000025", "text": "Miks \u201emidagi sakslastelt\u201d? Lihtsalt meie vo\u0303ttepaikade eripa\u0308ra? Kui toonases No\u0303ukogude Liidus oli vaja filmida \u201emidagi saksamaist\u201d, tehti seda tihti just Tallinnas. Thomas Mann? \u201eDoktor Faustust\u201d on Tarkovski varemgi nimetanud u\u0308he oma vo\u0303imaliku tulevase filmina. Samas mo\u0303tleb ta, kas mitte pakkuda u\u0308he mo\u0303eldava variandina Tallinnfilmile hoopis \u201ePeer Gynti\u201d (sissekanne 18. IX 1974 )."}, {"text_idx": "#000026", "text": "Nii et Tarkovski on stsenaariumi sisu osas olnud u\u0308pris ebama\u0308a\u0308rane ja raske on o\u0308elda, miks otsustatakse just Ernst Theodor Amadeus Hoffmannist ra\u0308a\u0308kiva \u201eHoffmanniaana\u201d kasuks. Kas sellepa\u0308rast, et kunstniku ja sootsiumi suhted na\u0308htuna saksa romantismi vo\u0303tmes on Tarkovskile la\u0308hedased, mo\u0303istetavad? \u201eHoffmanniaana\u201d teema kohta on selgituseks lisatud, et film on fantaasia Hoffmanni loomingu ainetel, milles kajastuvad suure saksa romantiku igavesed humanistlikud ideed.6"}, {"text_idx": "#000027", "text": "Tarkovski oli tegelikult varemgi erinevatele stuudiotele stsenaariume kirjutanud, filmi tiitrites oma nime kajastamata ja\u0308ttes.7 Nii pole \u201eHoffmanniaana\u201d midagi erandlikku, ku\u0308ll aga kujuneb see to\u0308o\u0308 ka\u0308igus ma\u0308rksa isiklikumaks, kui algselt vahest mo\u0303eldud oli. Mida kinnitab tegelikult seegi, et to\u0308o\u0308 ei taha edeneda ja autor palub stsenaariumi esitamise ta\u0308htaega pikendada."}, {"text_idx": "#000028", "text": "3. juulil kirjutab Tarkovski seoses uue stsenaariumiga pa\u0308evaraamatusse: \u201eKuidas vormub idee? See on ilmselt ko\u0303ige salapa\u0308rasem ja tabamatum protsess u\u0308ldse. See ka\u0308ib justkui meist so\u0303ltumatult, alateadvuses, kristalliseerudes meie hinge seintele.\u201d Ning ekraani-Hoffmannist: \u201eU\u0308ks kiht on ta ise, ta haigus, o\u0303nnetus, armastus, surm. Teine aga ta kujutlusmaailm, veel su\u0308ndimata teosed ja helilooming (nii tema enda kui ka Glucki ja Haydni oma). Fantaasiad na\u0308ivad teda pa\u0308a\u0308stvat. Kujutlusmaailm on tema kodu, loss ja tsitadell. Ta ei ole elanik siinses maailmas ega vaja seda.\u201d8"}, {"text_idx": "#000029", "text": "Novembri esimestel pa\u0308evadel on stsenaarium Tallinnfilmi toimetuse laual. Seda arutatakse toimetuskolleegiumi koosolekul 28. XI 1975 \u2014 so\u0303navo\u0303tte ku\u0308ll millegipa\u0308rast ei protokollita.9 O\u0303nneks on olemas toimetuskolleegiumi otsus: \u201eTegemist on heal kunstilisel tasemel, va\u0308ga kinematograafilise ja kujundliku teosega. Autor loob omapa\u0308rase su\u0308nteesi Hoffmanni isikust, tema teoste tegelaskujudest ja u\u0308hest tema jutustusest. Stsenaarium annab u\u0308helt poolt edasi Hoffmanni loojaisiksuse mu\u0308stilist ja fantastilist maailmana\u0308gemist, teisalt kujutab teda igapa\u0308evaoludesse surutud kodanikuna.\u201d Samas ma\u0308rgitakse, et \u201estsenaariumi u\u0308ldisesse kunstilisse ja kompositsioonilisse tihedusse haakub siiski veidi lo\u0303dvemalt Hoffmanni jutustus \u201eMajoraat\u201d, mille orgaanilisem seostamine teosega vajab la\u0308bimo\u0303tlemist\u201d, kuid et see probleem vo\u0303iks olla lahendatav edasises koosto\u0308o\u0308s autoriga. Toimetus otsustab stsenaariumi sel kujul vastu vo\u0303tta ja esitada kinnitamiseks Goskinole.10 Otsus kannab kuupa\u0308eva 19. XII 1975 ja on omakorda stuudio direktoril kinnitatud 30. XII 1975."}, {"text_idx": "#000030", "text": "\u201eHoffmanniaana\u201d. Goskino eitav otsus, mida Tallinnfilmi arhiivis kardetavasti pole."}, {"text_idx": "#000031", "text": "Tarkovski Hoffmannist ra\u0308a\u0308kiva stsenaariumi pidi lavastama Kaljo Kiisk. Ka\u0308sikirja sai tellida lihtsalt niisama, ta\u0308iendamaks stuudio stsenaariumide tagavara, ilma et olnuks vajadust silmas pidada konkreetset lavastajat. Samas oli parem, kui sai arvestada ka vo\u0303imalike lavastajakandidaatidega. Olles vaadanud Kiisa u\u0308leliiduliselt keelatud \u201eHullumeelsust\u201d, vo\u0303is Tarkovski stsenaariumi Tallinnfilmile ja Kiisale u\u0308le andes o\u0308elda: \u201eNa\u0308e, vo\u0303ta, tee a\u0308ra; see on just sinule sobiv materjal\u201d, nagu loeme Laasiku raamatust.11 Samas ei tohiks me o\u0308eldut ka u\u0308le ta\u0308htsustada, nagu olnuks stsenaarium just Kiisale mo\u0303eldud: vastav sissekanne Tarkovski pa\u0308evaraamatus puudub."}, {"text_idx": "#000032", "text": "Kui Goskinole 1975. aasta juulis esitatud stuudio temaatilises plaanis nimetatakse lavastajana Kaljo Kiiska (sealt osundasime eelnevalt stsenaariumi annotatsiooni), siis 1977. aasta aprillis esitatud plaanis on \u201eHoffmanniaana\u201d rez\u030cisso\u0308o\u0308r-lavastajana kirjas Tarkovski ise (ning toimetajaks ma\u0308rgitud Rekkor).12 Milles asi?"}, {"text_idx": "#000033", "text": "Olles juulis pikendanud stsenaariumi esitamise ta\u0308htaega 1. novembrini, kirjutab Tarkovski 16. septembril 1975 oma pa\u0308evaraamatus, kuidas \u201eHoffmanniaana\u201d endiselt ei edene: pole konstruktiivset ideed. Kuu aega hilisem, 14. oktoobri sissekanne u\u0308tleb aga, et stsenaarium on lo\u0303pusirgel, u\u0308ks episood on veel puudu. Ning Tarkovski lisab: \u201eAinult kes lavastaks? Kes seda suudaks?\u201d13 Pikaks ajaks kaugeks ja\u0308a\u0308nud ja lahenduseta stsenaarium on to\u0308o\u0308 ka\u0308igus oma(se)ks saanud."}, {"text_idx": "#000034", "text": "Sissekanne 20. novembrist 1975 teatab, et Tallinnfilmis \u201emeeldis stsenaarium ko\u0303igile. Praegu loetakse seda EKP KKs. To\u0303si, nad ei kujuta ette, kes peale minu vo\u0303iks \u201eHoffmanniaanat\u201d filmida.\u201d14 Huvitav, kellelt pa\u0308rineb Tarkovski info \u2014 kas Rekkorilt? Kolleegium oli ju veel toimumata; kes, kui u\u0308ldse, andis stsenaariumi partei keskkomiteele lugeda? Ja kes na\u0308eb lavastajarollis Tarkovskit ennast? Muidugi on pa\u0308evaraamatus paratamatult ka annus subjektiivsust. Seal vo\u0303ib leiduda infomu\u0308ra \u2014 arvestagem toonaseid sidevahendeid, na\u0308iteks kaugeko\u0303ne raginat jms."}, {"text_idx": "#000035", "text": "Enne stsenaariumi esitamist Moskvale toimus 13. jaanuaril 1976 veel u\u0308ks koosolek, seekord Tarkovski ja Kiisa osavo\u0303tul. Maris Balbat, kelle Tallinn\u00adfilmi toonane peatoimetaja Lembit Remmelgas oli ma\u0308a\u0308ranud \u201eHoffmanniaana\u201d toimetajaks, meenutab: \u201eMa\u0308lestusva\u0308a\u0308rsena on mul meeles u\u0308ks o\u0303htu tollastes kinoliidu ruumides Viru ta\u0308naval, kus istusime mitu tundi koos Kiisa ja Tarkovskiga ning kus Tarkovski stsenaariumi stseen-stseenilt la\u0308bi vo\u0303ttis. See oli unustamatu pillava fantaasia tuleva\u0308rk, ilmselt suures osas kohapeal improvisatsioonina su\u0308ndiv, sest autor pakkus stseenide vo\u0303imalike lahendustena va\u0308lja erinevaid variante. Sellist vapustavat loomingulist purset pole ma oma elus vist rohkem pealt na\u0308inud.\u201d15 Samas vo\u0303is \u201epillava fantaasia tuleva\u0308rk\u201d anda ma\u0308rku sellestki, kuidas Tarkovski stsenaariumi kirjutades materjali sedavo\u0303rd sisse oli elanud, et mo\u0303ttes juba lavastas ise \u201eHoffmanniaanat\u201d."}, {"text_idx": "#000036", "text": "Tellimusto\u0308o\u0308 \u201eHoffmanniaana\u201d on saanud ku\u0308ll tarkovskilik, ent vaevalt see Moskva u\u0308lemusi kuidagi innustanuks. 21. jaanuaril 1976 la\u0308heb teele kiri Moskvasse Goskinosse. Meie kinokomitee esimehe Feliks Liiviku allkirjastatud stsenaariumi kaaskirjas tehakse panus suuresti just Kiisale. Ro\u0303hutatakse, et \u201eHoffmanniaana\u201d on mo\u0303eldud Kaljo Kiisale, ENSV teenelisele kunstitegelasele ja meie kinoliidu esimehele ja et tema palvel ongi stsenaarium kirjutatud. Stsenaarium soovitakse kinnitada stuudio temaatilise ja tootmisplaani reservi. U\u0308ksiti ra\u0308a\u0308gitakse vo\u0303imalusest, et seoses Hoffmanni 200 aasta juubeliga peaks film valmima koosto\u0308o\u0308s La\u0308a\u0308ne-Saksa kineastidega.16"}, {"text_idx": "#000037", "text": "Otsekui tasakaalustamaks ko\u0303rgeid ootusenoote, on va\u0308hem kui kuu aja jooksul, 19. veebruaril 1976 postitatud Moskva vastus: Goskino ma\u0308ngufilmide toimetuskolleegium, olles tutvunud stsenaariumiga, leiab, et \u201ekahjuks pole autoril o\u0303nnestunud leida selget, veenvat, konstruktiivselt ta\u0308pset dramaturgilist lahendust pu\u0308stitatud loomingulisele u\u0308lesandele\u201d. Sellise hinnangu saanud stsenaariumi ja\u0308tab Goskino mo\u0303istagi vastu vo\u0303tmata.17 Vastus on ta\u0308iesti mo\u0308o\u0308da la\u0308inud Kiisast, ja\u0308tab nimeliselt ko\u0303rvale Tarkovski, ra\u0308a\u0308gib kellestki \u201eautorist\u201d ja tema suutmatusest. Milles see suutmatus seisneb, seda on koguni kolm korda korratud (mis reedab kirjutaja ebakindlust ja seda, et ta ja\u0308a\u0308b Tarkovski oletatava suutmatuse so\u0303nastamisel ja\u0308nni)."}, {"text_idx": "#000038", "text": "Nimetatud dokustaati Tallinnfilmi arhiivis kardetavasti pole (ehk leidunuks see \u201eHoffmanniaana\u201d puuduvas toimikus). Moskva otsusega vo\u0303iks \u201eHoffmanniaana\u201d saaga lo\u0303ppenuks lugeda, teisalt ei maeta filmi tegemise mo\u0303tet siiski pa\u0308riselt maha: seda ei tee ei Tallinnfilm ega Tarkovski ise. \u201eHoffmanniaanat\u201d kohtab \u201eMartu\u0308roloogiumi\u201d veergudel veel korduvalt; u\u0308he vo\u0303imaliku variandina on see Tarkovski mo\u0303tetes \u201eOhverdusele\u201d ja\u0308rgneva filmina. Viimast korda mainitakse \u201eHoffmanniaanat\u201d 1. juuli 1986 sissekandes, pool aastat enne Tarkovski surma."}, {"text_idx": "#000039", "text": "Aga enne ko\u0303ike ja\u0308rgnevat helistab 22. ma\u0308rtsil 1976 Tarkovskile teatrisse \u201eHamleti\u201d proovi ei keegi muu kui No\u0303ukogude Liidu kinominister, Goskino esimees Filipp Jermas\u030c ning teatab, et luges \u201eHoffmanniaanat\u201d ja \u201eei na\u0308e selles midagi kriminaalset\u201d.18 Mis sellest, et kuu aega varem oli seesama tema kontor va\u0308ljastanud eitava otsuse. Just nii u\u0308tlebki: ei midagi kriminaalset. Kas see pakiline teade oligi vaja edasi anda?"}, {"text_idx": "#000040", "text": "Siin on po\u0303hjust avardada vaadet, ma\u0308rgata sarnasusi \u201eStalkeri\u201d su\u0308nnilooga, ra\u0308a\u0308kida algselt samuti teisele lavastajale mo\u0303eldud stsenaariumi omaseks saamise vaevadest Strugatskite loo puhul ja sellest, miks ja\u0308rsku kiireks la\u0308ks. Ning filmi kiire ka\u0308ivitamise keerukatest tagaja\u0308rgedest vo\u0303tteplatsil, kus neid oli ja\u0308a\u0308dvustamas Arvo Iho fotoobjektiiv ning millest me nu\u0308u\u0308d tema \u201eStalkeri\u201d-raamatu vahendusel osa vo\u0303ime saada."}, {"text_idx": "#000042", "text": "2 RA, ERA.R-1707.2.73, l. 44p. (Ko\u0303ik siinses to\u0308o\u0308s kasutatud arhiivisa\u0308ilikud on hoiul Rahvusarhiivis, nii on ja\u0308rgnevalt esitatud u\u0308ksnes sa\u0308ilikute leidandmed.)"}]